კალიმაქე

კალიმაქე (ჯვ.ბერძ. Καλλίμαχος, დ. დოხოლაფირო ჯვ.წ. 310, კირენა, პტოლემეეფიშ ომაფე — ღ. დოხოლაფირო ჯვ.წ. 240, ალექსანდრია, პტოლემეეფიშ ომაფე) — ჯვეში ბერძენი პოეტი დო ბიბლიოთეკარი, ელინიური პერიოდიშ ჯვეში ბერძენული ლიტერატურაშ ართ-ართი უდიდაში წჷმმარინაფალი. რე ავტორი დოხოლაფირო 800 ლიტერატურული ნახანდიშ ლიტერატურაშ შხვადოშხვა ჟანრეფს. კალიმაქეშ ნაჭარეფიშ უმენტაშობაშ ხვალე ფრაგმენტეფქ მაჭირინუ ასეიან ბორჯიშა. 

კალიმაქექ დებადჷ კირენას (ასეიან ლიბიაშ ტერიტორია). გურაფულენდჷ ალექსანდრიას. გურაფაშ თებაშ უკული მუშენდჷ ალექსანდრიაშ სკოლას. მალას კალიმაქეს, პტოლემე II-შ პატრონაჟით ალექსანდრიაშ ბიბლიოთეკას ქუდუჭყაფჷ მუშობა. ბიბლიოთეკას მუშობაშ ბორჯის კალიმაქექ აკადგინჷ პინაკეფი, ბერძენული ლიტერატურაშ კატალოგი. კალიმაქეშ თარი ლიტერატურული ნახანდი რე "ბაძაძეფი" (Αἴτια). მენცარეფიშ აზრით ბაძაძეფიშ ჭარუაშ თარიღი ოკო რდას ჯვ.წ. 270-240 წანეფი. თაშნეშე კალიმაქე ავტორი რე შხვადოშხვა ეტიოლოგიური პოემეფიშ, ეპიგრამეფიშ, რელიგიური ჰიმნეფიშ, სატირული იამბეფიშ დო ეპილიონიშ - "ჰეკალე". 

ბრელი რე ჭარილი, ლიტერატურული კონფლიქტიშ გეშა, ნამუთ კალიმაქეს ნოღვე არგონავტიკაშ ავტორი აპოლონიოს როდოსალიწკჷმა, მარა თეში ჭიჭე ნტკიცება ხოლო ვაარსებენს დო თენა სპეკულაცია უმოსო რე.

ლიტერატურა
 Ferguson, John (1980). Callimachus. Boston: Twayne Publishers. ISBN 978-0-8057-6431-4.

რესურსეფი ინტერნეტის
 კალიმაქე ენციკლოპედია ბრიტანიკას

კატეგორია:ჯვეში ბერძენი პოეტეფი